રાજીવ ગાંધીના વખતમાં શ્રીલંકામાં આંતરિક લડાઈ ઉગ્ર બની હતા ત્યારે ભારતીય સેનાની ટુકડીઓ મોકલવામાં આવી હતી. આગળ જતા સ્થિતિ એવી આવી કે ભારતીય સેનાના હાથે જ તામિલ બળવાખોરો ખતમ થવા લાગ્યા. સામે ભારતની સેનાને પણ ભારે નુકસાન થયું હતું. શ્રીલંકાના નેતાઓ ભારતનો ઉપયોગ કરી ગયા તેવી છાપ પણ પડી હતી. અત્યારે શ્રીલંકામાં ફરી કટોકટી જેવી સ્થિતિ છે. એક દેશમાં બે વડાપ્રધાન હોય તેવી સ્થિતિ ઊભી થઈ છે. નવા વડાપ્રધાન તરીકે પોતે કામકાજ શરૂ કરી દીધું છે તેવું રાજપક્ષે કહે છે, પણ વિક્રમાસિંઘે કહે છે હજી પોતે જ વડાપ્રધાન છે. રાજધાની કોલંબોમાં તેમના નિવાસસ્થાનની ફરતે વિશાળ જનમેદની ગોઠવાઈ ગઈ છે.